Dronkbestuur begin weer toeneemArgieffoto Die Stad Kaapstad se verkeersdienste het Maandag gesê dat voorvalle van dronkbestuur begin toeneem het sedert die verbod op die verkoop van alkohol verlede week Maandag opgehef is. Sedert die verkoop van alkohol met die instel van die vlak 3 van afsondering toegelaat word, is daar reeds vyf mense vir dronkbestuur in die Wes-Kaap in hegtenis geneem. Dié vyf bestuurders was onder die 20 mense wat deur die Stad se verkeersdienste vir verskeie misdrywe op die pad in hegtenis geneem is. Die verkeersdienste het ook op twee voertuie beslag gelê en altesaam 21 424 boetes opgelê vir verskeie verkeersoortredings. Wetstoepassers het in die eerste week van Mei, sedert die instel van vlak 4 van afsondering, tien mense in hegtenis geneem vir die besit van dwelms, openbare geweld en die besit van gesteelde goedere. JP Smith, Kaapstad se burgemeesterskomiteelid vir veiligheid en sekuriteit, sê toe die koop en verkoop van alkohol ten tyde van die vlak 5 en 4 van afsondering verbied was, was daar altesaam drie mense in hegtenis geneem vir dronkbestuur. Verlede jaar in dieselfde tydperk was daar 575 inhegtenisnemings vir dronkbestuur. Dit is ’n 99% afname. “Noudat alkohol meer vrylik beskikbaar is, begin die aantal voorvalle van dronkbestuur ook toeneem. Dit is frustrerend, maar nie verbasend nie,” sê Smith. Smith sê dit plaas geweldige druk op die stad se hulpbronne omdat asemhalingstoetse tans nie toegelaat word nie as gevolg van die gesondheidsrisiko’s daaraan verbonde. “Motoriste se bloed moet nou getrek en getoets word, wat meer tyd en hulpbronne verg. Maar dit moet gedoen word om die veiligheid van ons inwoners te verseker,” sê hy. Smith sê met die kouefront wat die provinsie vandeesweek gaan tref en wat met swaar reën en sterk wind gepaard gaan, moedig hy motoriste aan om nog meer versigtig op die pad te wees. “Diegene wat onder die invloed bestuur plaas nie net hul eie lewens in gevaar nie, maar ook dié van ander motoriste. Alkohol moet op ’n verantwoordelike wyse gebruik word.” Smith sê die stad se verkeersdienste sal ten alle tye die verkeersreëls afdwing en oortreders verantwoordelik vir hul dade hou.